To teenager blev sent lørdag aften snittet med en kniv på et asylcenter i Vestervig. Midt- og Vestjyllands Politi blev første gang kaldt ud til adressen omkring klokken 20.30, efter at seks til otte unge var kommet op at skændes over en fodboldkamp. Det viste sig at være en gruppe somaliere, der var røget i slåskamp med en gruppering af blandt andre afghanere, tunesere og marokkanere. Der faldt dog ro over situationen, men nogle timer senere måtte politiet igen køre ud til asylcentret, da en 17-årig tuneser og en 14-årig marokkaner var blevet stukket ned. De slap dog med overfladiske snitsår, og de blev udskrevet fra hospitalet omkring klokken 2 natten til søndag. Politiet har anholdt to somaliere på henholdsvis 15 og 16 år. De blev søndag fremstillet i grundlovsforhør, hvor en dommer varetægtsfængslede dem i hver 14 dage, oplyser vagtchef Lars Even, Midt- og Vestjyllands Politi. På grund af deres unge alder skal de tilbringe tiden på en institution for unge i Nordjylland.

Opsummering:
Politiet har anholdt to somaliere på henholdsvis 15 og 16 år, som er mistænkt for overfaldet i Vestervig.